Source: https://www.najpravo.sk/clanky/obmedzi-sa-spristupnovanie-niektorych-sudnych-rozhodnuti.html
Timestamp: 2019-10-22 01:31:12+00:00
Document Index: 14956775

Matched Legal Cases: ['§ 82', 'súd ', '§ 73', '§ 100', '§ 101', '§ 102', '§ 108', '§ 114', '§ 116', '§ 117']

Obmedzí sa sprístupňovanie niektorých súdnych rozhodnutí | Články | Najprávo.sk - najlepší právny poradca
25.4. 2018, 17:06 | najpravo.sk
Ministerstvo spravodlivosti Slovenskej republiky predložilo na rokovanie Národnej rady Slovenskej republiky vládny návrh zákona, ktorým sa dopĺňa zákon č. 757/2004 Z. z. o súdoch.
Zákon o súdoch v ustanovení § 82a ods. 5 ustanovuje, že súdy sprístupňujú verejnosti na základe žiadosti podľa osobitného zákona (zákon o slobode informácií) všetky súdne rozhodnutia, vrátane neprávoplatných rozhodnutí a rozhodnutí, ktoré nie sú rozhodnutiami vo veci samej. Súdy pritom robia opatrenia na ochranu práv a právom chránených záujmov.
Novelou sa majú vylúčiť z režimu sprístupňovania súhlasy súdu s poskytnutím údajov, ktoré sú predmetom telekomunikačného tajomstva, súhlasy na použitie informačno-technických prostriedkov a príkazy podľa Trestného poriadku.
Príkazom súd v trestnom konaní (najmä v postupe pred začatím trestného stíhania a v prípravnom konaní) rozhoduje o zásahoch do základných práva a slobôd; napr. príkaz na zatknutie podľa § 73 Trestného poriadku, príkaz na domovú prehliadku podľa § 100 Trestného poriadku, príkaz na prehliadku iných priestorov a pozemkov podľa § 101 Trestného poriadku, príkaz na osobnú prehliadku podľa § 102 Trestného poriadku, zadržanie zásielok podľa § 108 Trestného poriadku, Vyhotovovanie obrazových, zvukových alebo obrazovo-zvukových záznamov podľa § 114 Trestného poriadku, oznámenie údajov o telekomunikačnej prevádzke podľa § 116 Trestného poriadku, príkaz na použitie agenta podľa § 117 Trestného poriadku a pod.
Účinnosť zákona navrhuje ministerstvo už dňom vyhlásenia zákona v Zbierke zákonov.